Ma kuulen tema selget ja tugevat kõnemaneeri seal Patarei müüride vahel kevadel 1953 ja olen pisut kõhkvel, kui me operaator Ago Ruusi ja kirikhärra Pauliga juulis 2001 taas Suure-Patarei masendavatesse kongidesse kõnnime. Et kas äkki ... Paul on rahu ise - see on tema esimene naasmine vanglasse pärast peaaegu kuutkümmet aastat.  1943. aastal arreteerisid sakslased Paul Saare, Saksa tööteenistuse TODT ohvitseri, üsna alatu pealekaebuse järel. Ta näeb kongiaknast Tallinna põlemist märtsipommitamise aegu  1944 ega tea veel, et hävib ka tema kodu. Jultunult uljas põgenemine Soome, kus ootab abikaasa, sõit rindele ... Ja kui me siis filmime Pauli ja teiste soomepoiste peaaegu tundmatuid seiklusi nendel kaugetel ja segaste aegadel siin- ja sealpool lahte, tiksub peas järelejätmatult, «kuidas küll jõuda või suuta, kuidas mitte kaotada minevikku ...».